b'\n_START_ARTICLE_\nJustinas Sigitas Pe\xc4\x8dkaitis\n_START_PARAGRAPH_\nSigitas Justinas Pe\xc4\x8dkaitis (g. 1946 m. spalio 13 d. Apirbi\xc5\xa1kiai, \xc5\xa0aki\xc5\xb3 rajonas) \xe2\x80\x93 teis\xc4\x97tyrininkas penalistas, Mykolo Romerio universiteto (MRU) profesorius, prorektorius (akademiniam darbui).\n_START_SECTION_\nBiografija\n_START_PARAGRAPH_\nMok\xc4\x97si Kudirkos Naumiestyje, v\xc4\x97liau per\xc4\x97jo \xc4\xaf Sintaut\xc5\xb3 vidurin\xc4\x99 mokykl\xc4\x85, kuri\xc4\x85 baig\xc4\x97 1966 m. Atlik\xc4\x99s karin\xc4\x99 tarnyb\xc4\x85, 1969 m. \xc4\xafstojo \xc4\xaf Vilniaus universitet\xc4\x85. 1974 m. su pagyrimu baig\xc4\x97 VU Teis\xc4\x97s fakultet\xc4\x85. 1975-1978 m. VU aspirantas. 1979 m. spalio 26 d. Leningrado A. \xc5\xbddanovo valstybiniame universitete apgyn\xc4\x97 teis\xc4\x97s moksl\xc5\xb3 kandidato disertacij\xc4\x85 tema \xe2\x80\x9eTaryb\xc5\xb3 Lietuvos baud\xc5\xbeiamosios teis\xc4\x97s k\xc5\xabrimas ir vystymasis socialistin\xc4\x97s visuomen\xc4\x97s s\xc4\x85lygomis\xe2\x80\x9c._NEWLINE_Iki 1983 met\xc5\xb3 VU Teis\xc4\x97s fakulteto asistentas. 1983\xe2\x80\x931990 metais TSRS Vidaus reikal\xc5\xb3 ministerijos Minsko auk\xc5\xa1tosios mokyklos Vilniaus fakulteto, rengusio specialistus vidaus reikal\xc5\xb3 sistemai, vyresnysis asistentas. 1985 m. suteiktas docento pedagoginis mokslo vardas. Mokslo laipsnis ir docento vardas nostrifikuoti 1993 m. Profesorius (nuo 1994 m.)._NEWLINE_1974-1983 m. VU Teis\xc4\x97s f. Valstyb\xc4\x97s ir teis\xc4\x97s teorijos ir istorijos katedros asistentas, d\xc4\x97stytojas. Nuo 1983 m. TSRS VRM Minsko auk\xc5\xa1tosios mokyklos Vilniaus fakulteto Baud\xc5\xbeiamosios teis\xc4\x97s ir proceso katedros vyr. d\xc4\x97stytojas, docentas, vir\xc5\xa1ininkas (katedros ved\xc4\x97jas), LTA prorektorius akademiniam darbui (nuo 1991 m.). VDU Teis\xc4\x97s institute d\xc4\x97st\xc4\x97 baud\xc5\xbeiam\xc4\x85j\xc4\x85 teis\xc4\x99 (1998/1999 pavasario semestro metu). M. Romerio universiteto studentams skaito baud\xc5\xbeiamosios teis\xc4\x97s kurs\xc4\x85._NEWLINE_Para\xc5\xa1\xc4\x97 per 60 mokslini\xc5\xb3 straipsni\xc5\xb3 baud\xc5\xbeiamosios teis\xc4\x97s istorijos ir teorijos klausimais. Knygos \xe2\x80\x9eTeis\xc4\x97 ir persitvarkymas\xe2\x80\x9c (1989) vienas autori\xc5\xb3, para\xc5\xa1\xc4\x97 ir i\xc5\xa1leido monografij\xc4\x85 \xe2\x80\x9eBaud\xc5\xbeiamoji atsakomyb\xc4\x97 u\xc5\xbe ty\xc4\x8din\xc4\xaf sveikatos sutrikdym\xc4\x85. Teisiniai medicininiai smurto aspektai\xe2\x80\x9c (2002), monografijos \xe2\x80\x9cNuotolini\xc5\xb3 studij\xc5\xb3 organizavimas: strategijos ir technologijos\xe2\x80\x9d (2003) vienas autori\xc5\xb3, leidinio \xe2\x80\x9cKvalifikacijos tobulinimo strategija:studij\xc5\xb3 programos\xe2\x80\x9c (2004) vienas autori\xc5\xb3.'